Propunere de REGULAMENT DE PUNERE ÎN APLICARE AL CONSILIULUI de stabilire a condițiilor uniforme de aplicare a Regulamentului (UE) nr. 806/2014 al Parlamentului European și al Consiliului în ceea ce privește contribuțiile ex ante la Fondul unic de rezoluție /* COM/2014/0710 final - 2014/0336 (NLE) */





EXPUNERE DE MOTIVE 1. CONTEXTUL PROPUNERII Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție („Regulamentul privind MUR”) prevede instituirea Fondului unic de rezoluție (denumit în continuare „fondul”), care este deținut și administrat de Comitetul unic de rezoluție (denumit în continuare „Comitetul”), instituit, de asemenea, prin regulamentul privind MUR. Fondul, ca parte din bugetul Comitetului, este finanțat prin contribuții ale sectorului bancar din statele membre participante la mecanismul unic de rezoluție. Un nivel suficient de finanțare a Fondului unic de rezoluție este esențial pentru ca MUR să funcționeze corect și pentru a proteja stabilitatea financiară fără a se recurge la banii contribuabililor. Este, de asemenea, în interesul sectorului bancar ca fondul să dispună de resursele necesare pentru a interveni atunci când este necesar în cadrul procedurilor de rezoluție pentru a asigura aplicarea eficace a instrumentelor de rezoluție. În conformitate cu articolele 58 și 59 din Regulamentul (UE) nr. 806/2014, Comitetul dispune de un buget autonom care nu face parte din bugetul Uniunii, format din două părți: partea I este destinată administrării Comitetului, iar partea a II-a este alocată Fondului unic de rezoluție („fondul”). Prezenta propunere de act de punere în aplicare al Consiliului se referă numai la partea a II-a din bugetul Comitetului. În conformitate cu articolul 60 din Regulamentul (UE) nr. 806/2014, veniturile la partea a II-a din buget, „fondul”, constau în principal din contribuțiile anuale ale entităților aflate în sfera de aplicare a Regulamentului privind MUR. Aceste contribuții acoperă, în special, sumele utilizate de Comitet în cadrul procedurilor de rezoluție pentru a asigura aplicarea eficace a instrumentelor de rezoluție. În temeiul articolului 70 alineatul (2) din Regulamentul (UE) nr. 806/2014, Comitetul are obligația de a calcula în fiecare an valoarea contribuțiilor individuale la fond ale instituțiilor care fac obiectul MUR. Contribuția anuală a fiecărei entități se întemeiază pe o contribuție de bază care este proporțională cu valoarea pasivelor sale (cu excepția fondurilor proprii) minus depozitele garantate, raportată la pasivele agregate (cu excepția fondurilor proprii), minus depozitele garantate ale tuturor instituțiilor autorizate pe teritoriile statelor membre participante la MUR. Contribuția este ajustată în funcție de profilul de risc pe baza criteriilor enumerate la articolul 103 alineatul (7) din Directiva 2014/59/UE. În temeiul articolului 70 alineatul (6) din Regulamentul (UE) nr. 806/2014, în scopul de a stabili contribuțiile anuale la fond, Comitetul aplică Regulamentul delegat (UE) nr. xxxx/2014 al Comisiei de completare a Directivei 2014/59/UE a Parlamentului European și a Consiliului în ceea ce privește contribuțiile ex ante la mecanismele de finanțare a rezoluției, adoptat în temeiul articolului 103 alineatul (7) din Directiva 2014/59/UE în scopul de a defini noțiunea de ajustare a contribuțiilor proporțional cu profilul de risc al instituțiilor. La stabilirea contribuției anuale a entităților, în conformitate cu articolul 70 alineatul (2) din Regulamentul (UE) nr. 806/2014, Comitetul trebuie să ia în considerare principiul proporționalității, pentru a nu crea distorsiuni între structurile sectorului bancar din statele membre participante la MUR și pentru a permite o distribuție echilibrată a contribuțiilor între diferitele tipuri de bănci. În temeiul articolul 70 alineatul (7) literele (a) și (b) din Regulamentul privind MUR, Consiliul, hotărând pe baza unei propuneri din partea Comisiei, este împuternicit să adopte acte de punere în aplicare privind contribuțiile la fond, în special în ceea ce privește aplicarea metodologiei pentru calcularea contribuțiilor individuale și modalitățile practice de alocare către instituții a factorilor de risc specificați în Regulamentul delegat (UE) nr. xxx/2014 al Comisiei privind contribuțiile ex ante la mecanismele de finanțare a rezoluției. Prezenta propunere a Comisiei de act de punere în aplicare al Consiliului specifică modul în care Comitetul trebuie să aplice, atunci când calculează contribuțiile anuale, componenta privind ajustarea pentru risc suplimentară și metodologia de aplicare a ajustării pentru risc la contribuția de bază anuală prevăzută în Regulamentul delegat (UE) nr. xxx/2014 al Comisiei privind contribuțiile ex ante la mecanismele de finanțare a rezoluției, pentru a adapta metodologia stabilită în actul delegat la specificul unui sistem unificat de contribuții reunite într-un singur fond pe baza unui nivel-țintă stabilit la scară europeană. În conformitate cu articolul 67 alineatul (4) din Regulamentul privind MUR, contribuțiile la fond stabilite de Comitet sunt colectate de autoritățile naționale de rezoluție și sunt transferate către fond în conformitate cu Acordul dintre statele membre participante la MUR în cea ce privește transferul contribuțiilor la fond și mutualizarea progresivă a acestor contribuții. 2. REZULTATELE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI Nu a fost efectuată nicio altă evaluare formală a impactului pentru prezentul regulament delegat, deoarece efectele au fost analizate în cadrul evaluării impactului pentru adoptarea Directivei 2014/59/UE. 3. ELEMENTELE JURIDICE ALE PROPUNERII Prezenta propunere de regulament de punere în aplicare al Consiliului acoperă în special următoarele domenii: Articolul 1 stabilește dispoziții privind punerea în aplicare de către Comitet a metodologiei pentru calcularea contribuțiilor individuale și modalitățile practice de alocare către instituții a factorilor de risc specificați în Regulamentul delegat (UE) nr. xxxx/2014 al Comisiei de completare a Directivei 2014/59/UE a Parlamentului European și a Consiliului în ceea ce privește contribuțiile ex ante la mecanismele de finanțare a rezoluției. Articolul 2 definește sfera de aplicare a regulamentului de punere în aplicare. Destinatarii sunt toate entitățile care intră în domeniul de aplicare al Regulamentului privind MUR. Articolul 3 stabilește definițiile aplicabile. Articolul 4 stabilește normele prin care se determină contribuțiile anuale la Fondul unic de rezoluție. Articolul 5 stabilește cerințele în materie de comunicare care trebuie respectate de către Comitet. Articolul 6 stabilește obligațiile de raportare. Articolul 7 stabilește dispozițiile tranzitorii. 2014/0336 (NLE) Propunere de REGULAMENT DE PUNERE ÎN APLICARE AL CONSILIULUI de stabilire a condițiilor uniforme de aplicare a Regulamentului (UE) nr. 806/2014 al Parlamentului European și al Consiliului în ceea ce privește contribuțiile ex ante la Fondul unic de rezoluție CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Regulamentul (UE) nr. 806/2014 al Parlamentului European și al Consiliului din 15 iulie 2014 de stabilire a unor norme uniforme și a unei proceduri uniforme de rezoluție a instituțiilor de credit și a anumitor firme de investiții în cadrul unui mecanism unic de rezoluție și al unui fond unic de rezoluție și de modificare a Regulamentului (UE) nr. 1093/2010, în special articolul 70 alineatul (7), având în vedere propunerea Comisiei Europene, întrucât: (1) Fondul unic de rezoluție (denumit în continuare „Fondul”) a fost înființat în temeiul Regulamentului (UE) nr. 806/2014 ca un mecanism de finanțare unic pentru toate statele membre care participă la mecanismul unic de supraveghere („MUS”) în temeiul Regulamentului (UE) nr. 1024/2013 al Consiliului[1] și la mecanismul unic de rezoluție („MUR”), pentru a înlocui mecanismele de finanțare a rezoluției din statele membre respective, instituite în conformitate cu articolul 100 alineatul (1) din Directiva 2014/59/UE a Parlamentului European și a Consiliului2. Resursele acumulate de aceste mecanisme de finanțare înainte de crearea fondului ar trebui să fie transferate către fond. (2) În conformitate cu articolul 67 alineatul (2) din Regulamentul (UE) nr. 806/2014, Comitetul unic de rezoluție („Comitetul”), instituit în temeiul regulamentului respectiv, este însărcinat cu administrarea fondului. (3) În conformitate cu articolul 70 din Regulamentul (UE) nr. 806/2014, fondul ar trebui să fie utilizat în cadrul procedurilor de rezoluție atunci când Comitetul consideră că este necesar să se asigure aplicarea eficace a instrumentelor de rezoluție. Este necesar ca fondul să dispună de resurse financiare adecvate pentru a permite o funcționare eficace a cadrului de rezoluție prin posibilitatea de a interveni atunci când este necesar în vederea aplicării eficace a instrumentelor de rezoluție și pentru a proteja stabilitatea financiară fără a se recurge la banii contribuabililor. (4) Comitetul este împuternicit să calculeze contribuțiile ex ante din partea tuturor entităților menționate la articolul 2 din Regulamentul (UE) nr. 806/2014. Entitățile respective sunt instituții de credit cu sediul în statele membre participante la MUR și societăți-mamă, firme de investiții și instituții financiare cu sediul în statele membre participante la MUR, care fac obiectul supravegherii consolidate realizate de Banca Centrală Europeană („BCE”) în conformitate cu articolul 4 alineatul (1) litera (g) din Regulamentul (UE) nr. 1024/2013 al Consiliului. (5) Comitetul ar trebui să calculeze contribuțiile la fond pe baza unui obiectiv unic stabilit sub formă de procentaj din valoarea depozitelor garantate ale tuturor entităților autorizate din statele membre participante la mecanismul unic de rezoluție. În conformitate cu articolul 69 alineatul (1) din Regulamentul (UE) nr. 806/2014, Comitetul ar trebui să garanteze că, în termen de opt ani începând de la 1 ianuarie 2016, mijloacele financiare disponibile ale fondului ajung la cel puțin 1 % din valoarea depozitelor garantate ale entităților autorizate din statele membre participante la mecanismul unic de rezoluție. (6) În conformitate cu articolul 70 alineatul (2) din Regulamentul (UE) nr. 806/2014, contribuția anuală la un mecanism de finanțare a rezoluției ar trebui să se bazeze pe o sumă fixă stabilită pe baza pasivelor respectivei instituții și o contribuție ajustată la risc în funcție de profilul de risc al instituției în cauză. (7) În conformitate cu articolul 5 alineatul (1) din Regulamentul (UE) nr. 806/2014, Comitetul este considerat, în aplicarea respectivului regulament și a Directivei 2014/59/UE, drept autoritate națională de rezoluție atunci când acesta îndeplinește sarcinile și exercită competențele care pe care autoritățile naționale de rezoluție sunt ținute să le îndeplinească sau să le exercite în conformitate cu actele legislative respective. Prin urmare, Comitetul ar trebui să fie, de asemenea, considerat autoritatea de rezoluție în scopul punerii în aplicare a Regulamentului delegat (UE) nr. xxxx/2014[2]. Dispozițiile stabilite în respectivul regulament delegat se aplică Comitetului în îndeplinirea sarcinilor și în exercitarea competențelor prevăzute de prezentul regulament. (8) În scopul calculării contribuției anuale, Comitetul aplică metodologia stabilită în Regulamentul delegat (UE) nr. xxxx/2014, astfel cum se prevede la articolul 70 alineatul (6) din Regulamentul (UE) nr. 806/2014. Prin urmare, regimul specific aplicabil instituțiilor care sunt considerate a fi mici în temeiul respectivului regulament delegat se aplică, de asemenea, instituțiilor autorizate din statele membre participante care îndeplinesc criteriile stabilite în respectivul regulament pentru a fi recunoscute ca fiind mici. (9) Întrucât normele stabilite în prezentul regulament determină condițiile de aplicare a metodologiei prevăzute în regulamentul delegat adoptat în temeiul articolului 103 alineatul (7) din Directiva 2014/59/UE, diferențele dintre calculul contribuțiilor anuale de către Consiliu pentru entitățile autorizate în statele membre participante la MUR și calculul contribuțiilor anuale în statele membre care nu participă la mecanismul respectiv ar trebui să reflecte numai aspectele specifice care țin de sistemul unificat în cazul statelor membre participante la MUR. Aceste aspecte specifice provin în special din faptul că în cadrul MUR, există un singur nivel-țintă pentru toate statele membre participante. Aplicarea, ca regulă generală, a aceleiași metodologii pentru calcularea contribuțiilor anuale în toate statele membre ar trebui să mențină condiții echitabile între statele membre participante și o piață internă solidă. (10) Pentru a se asigura că sistemul de contribuții anuale la fond este echitabil și echilibrat, Comitetul ar trebui să aibă în vedere o distribuție echilibrată a contribuțiilor între diferitele tipuri de bănci atunci când decide modul în care trebuie ajustată contribuția de bază anuală în funcție de profilul de risc al instituțiilor. (11) În cadrul unui fond unic de rezoluție cu un nivel-țintă la scară europeană, contribuția anuală a unei entități depinde de contribuțiile tuturor entităților care fac obiectul MUR. Condiția pentru o funcționare eficace a MUR și un proces uniform de consolidare a fondului este aceea ca toate entitățile să își plătească integral și la timp contribuțiile anuale la fond. Pentru a asigura eficacitatea MUR, Comitetul trebuie să aibă competența de a sancționa entitățile care nu și-au plătit sau și-au plătit doar parțial contribuțiile anuale datorate. (12) În conformitate cu articolul 67 alineatul (4) din Regulamentul (UE) nr. 806/2014, contribuțiile la fond stabilite de Comitet sunt colectate de către autoritățile naționale de rezoluție și sunt transferate către fond în conformitate cu acordul privind transferul respectivelor contribuții la fond și mutualizarea progresivă a acestor contribuții. (13) În conformitate cu articolul 70 alineatul (2) litera (b) din Regulamentul (UE) nr. 806/2014, Comitetul trebuie să calculeze contribuțiile anuale ale instituțiilor la fond într-un mod care să țină seama de principiul proporționalității, fără a crea distorsiuni între structurile sectorului bancar din statele membre. În cursul perioadei de tranziție până la constituirea deplină a fondului și mutualizarea completă a compartimentelor acestuia, pot apărea distorsiuni între structurile sectorului bancar din statele membre participante la mecanismul unic de supraveghere și la mecanismul unic de rezoluție în cazul în care contribuția anuală a unei instituții, astfel cum a fost stabilită de Comitet pentru un anumit an, în conformitate cu articolul 69 și cu articolul 70 alineatele (1) și (2) din Regulamentul (UE) nr. 806/2014 și cu noile norme stabilite prin prezentul regulament, diferă în mod semnificativ de contribuția anuală pe care instituția în cauză ar fi plătit-o în conformitate cu articolul 103 din Directiva 2014/59/UE și cu Regulamentul delegat (UE) nr. xxx/2014. Este esențial să se evite apariția unor astfel de distorsiuni din cauza trecerii de la un nivel-țintă național pentru mecanismele de finanțare a rezoluției în temeiul Directivei 2014/59/UE la un nivel-țintă unic pentru statele membre care participă la mecanismul unic de supraveghere și la mecanismul unic de rezoluție, precum și din cauza modului în care se determină nivelul-țintă al fondului pe baza depozitelor garantate. (14) Contribuția anuală de bază a instituțiilor variază, de asemenea, în funcție de valoarea depozitelor garantate deținute de instituții. Prin urmare, contribuțiile anuale la fond ale instituțiilor care dețin sume mai mici în depozite garantate ar fi mai ridicate în condițiile nivelului-țintă unic aferent MUR prin comparație cu nivelul-țintă național, stabilit prin Directiva 2014/59/UE, iar contribuțiile anuale ale instituțiilor care au sume mai mari în depozite garantate ar fi mai reduse în condițiile nivelului-țintă unic aferent MUR prin comparație cu nivelul-țintă național, stabilit prin Directiva 2014/59/UE. Prin urmare, este necesar să se evite, prin ajustări, distorsiunile între structurile sectorului bancar ale statelor membre în timpul perioadei de tranziție până la constituirea și mutualizarea deplină a fondului. În cursul perioadei inițiale de opt ani, mecanismul de ajustare ar trebui să se bazeze pe introducerea treptată neliniară a contribuțiilor calculate pe baza unui nivel-țintă unic și pe eliminarea treptată a contribuțiilor calculate pe baza nivelurilor-țintă naționale. (15) Cu toate acestea, mecanismul de ajustare nu va elimina toate distorsiunile create între structurile sectorului bancar de nivelul-țintă unic introdus prin Regulamentul (UE) nr. 806/2014, deoarece nivelul contribuțiilor anuale ale unora dintre instituțiile din cadrul mecanismului de ajustare ar putea totuși să depășească 100 % din contribuțiile anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014. Pentru a atenua efectele unor eventuale distorsiuni, Comitetul ar trebui să fie în măsură să permită acestor instituții să utilizeze angajamentele irevocabile de plată la care se face referire la articolul 70 alineatul (3) din Regulamentul (UE) nr. 806/2014. Acest lucru ar reflecta faptul că instituțiile respective ar trebui să plătească contribuții care sunt în plus față de contribuțiile acestora în temeiul Directivei 2014/59/UE, și că, în consecință, compartimentele naționale pertinente ar cuprinde mai multe resurse decât fondurile naționale de rezoluție pe care respectivele state membre le-ar fi instituit în temeiul Directivei privind redresarea și rezoluția instituțiilor bancare. Cu toate acestea, pentru a asigura disponibilitatea unor resurse suficiente în fiecare compartiment național al fondului, ar trebui ca nicio instituție să nu fie în măsură să facă uz de angajamente de plată pentru mai mult de 50 % din contribuțiile sale. Respectivul mecanism de ajustare ar trebui să se aplice numai pe durata perioadei de tranziție și nu ar trebui să afecteze discreția deplină a Comitetului de a permite oricărei instituții utilizarea angajamentelor de plată irevocabile după expirarea perioadei de tranziție. Mai mult, mecanismul de ajustare ar trebui să ia în considerare principiul proporționalității în cazul instituțiilor care nu sunt semnificative. Prin urmare, mecanismul de ajustare nu ar trebui să se aplice instituțiilor care fac obiectul sistemului de sume forfetare prevăzut în Regulamentul delegat (UE) nr. xxx/2014. În plus, pentru a atenua posibilele efecte asupra anumitor instituții pe durata perioadei de tranziție, sistemul de sume forfetare ar trebui parțial extins. (16) Având în vedere că este pentru prima dată când în statele membre se pune în aplicare un sistem de contribuții anuale la un fond unic de rezoluție și având în vedere că un astfel de sistem se bazează pe un nivel-țintă care trebuie atins în mod progresiv, Comisia va examina modul în care este pus în aplicare prezentul regulament concomitent cu revizuirea Regulamentului delegat (UE) nr. xxx/2014 pentru a permite, dacă este necesar, o adaptare a normelor prevăzute de prezentul regulament. (17) În conformitate cu articolul 99 alineatul (2) din Regulamentul (UE) nr. 806/2014, prezentul regulament se aplică începând cu 1 ianuarie 2016. Cu toate acestea, începând cu 1 ianuarie 2015, Comitetul transmite Parlamentului European, Consiliului și Comisiei un raport lunar aprobat în sesiunea sa plenară referitor la îndeplinirea sau nu a condițiilor de transfer către fond al contribuțiilor colectate la nivel național. Începând cu 1 decembrie 2015, în cazul în care aceste rapoarte evidențiază că nu au fost îndeplinite condițiile de transfer al contribuțiilor către fond, aplicarea dispozițiilor Regulamentului (UE) nr. 806/2014 referitoare la contribuțiile la fond se amână de fiecare dată cu câte o lună. Prin urmare, prezentul regulament ar trebui să se aplice de asemenea începând cu data de la care se aplică Regulamentul (UE) nr. 806/2014, ADOPTĂ PREZENTUL REGULAMENT: Articolul 1 Obiect Prezentul regulament stabilește norme privind: (a) condițiile de punere în aplicare a obligației Comitetului unic de rezoluție („Comitetul”) de a calcula contribuțiile individuale ale entităților menționate la articolul 2 din Regulamentul (UE) nr. 806/2014 la Fondul unic de rezoluție („fondul”); (b) aplicarea metodologiei pentru calcularea contribuțiilor individuale menționate la litera (a). Articolul 2 Domeniu de aplicare Prezentul regulament se aplică entităților menționate la articolul 2 din Regulamentul (UE) nr. 806/2014. Articolul 3 Definiții În sensul prezentului regulament, se aplică definițiile de la articolul 3 din Regulamentul (UE) nr. 806/2014. Se aplică, de asemenea, următoarele definiții: (1) „state membre participante” înseamnă statele membre în sensul articolul 2 din Regulamentul (UE) nr. 1024/2013; (2) „nivelul-țintă anual” înseamnă valoarea totală a contribuțiilor anuale stabilite în fiecare an de Comitet în conformitate cu procedura stabilită la articolul 69 alineatul (2) pentru a atinge nivelul-țintă menționat la articolul 69 alineatul (1) din Regulamentul (UE) nr. 806/2014; (3) „contribuție anuală” înseamnă suma menționată la articolul 70 alineatul (1) din Regulamentul (UE) nr. 806/2014 calculată de către Comitetul unic de rezoluție și colectată de către autoritățile naționale de rezoluție în perioada de contribuție de la fiecare dintre entitățile menționate la articolul 2; (4) „perioadă de contribuție” înseamnă un an calendaristic; (5) „autoritățile naționale de rezoluție” înseamnă autoritățile de rezoluție ale statelor membre participante la MUR, astfel cum se menționează la articolul 3 alineatul (1) punctul (3) din Regulamentul (UE) nr. 806/2014; (6) „autoritate de rezoluție din statele membre neparticipante la mecanismul unic de rezoluție” înseamnă autoritatea menționată la articolul 2 alineatul (1) punctul (18) din Directiva 2014/59/UE, sau orice altă autoritate pertinentă desemnată de statele membre în sensul articolul 100 alineatele (2) și (6) din Directiva 2014/59/UE; (7) „instituții” înseamnă instituții astfel cum sunt definite la articolul 2 din Regulamentul (UE) nr. 806/2014; (8) „acordˮ înseamnă acordul privind transferul și mutualizarea contribuțiilor la fondul unic de rezoluție, astfel cum se menționează la articolul 3 alineatul (1) punctul (36) din Regulamentul (UE) nr. 806/2014; (9) „depozite garantate” înseamnă depozitele menționate la articolul 6 alineatul (1) din Directiva 2014/49/UE, cu excepția soldurilor temporar ridicate astfel cum sunt definite la articolul 6 alineatul (2) din directiva respectivă; (10) „instituții mici” înseamnă instituțiile ale căror pasive totale, din care se scad fondurile proprii și depozitele garantate, sunt mai mici sau egale cu 300 000 000 EUR, și ale căror active totale sunt mai mici de 1 000 000 000 EUR, astfel cum sunt definite la articolul 10 din Regulamentul delegat (UE) nr. xxxx/2014; (11) „autoritate competentă” înseamnă o autoritate competentă astfel cum este definită la articolul 4 alineatul (1) punctul (40) din Regulamentul (UE) nr. 575/2013 sau Banca Centrală Europeană, după caz; (12) „multiplicatorul de ajustare suplimentară pentru risc” înseamnă multiplicatorul definit la articolul 9 din Regulamentul delegat (UE) nr. xxxx/2014; (13) „perioadă inițială” înseamnă o perioadă inițială de opt ani începând de la 1 ianuarie 2016 sau, după caz, de la data la care se aplică articolul 69 alineatul (1) din Regulamentul (UE) nr. 806/2014 în temeiul articolului 99 alineatul (6) din regulamentul respectiv. Articolul 4 Stabilirea contribuțiilor anuale 1. Comitetul stabilește contribuțiile anuale datorate de fiecare instituție pentru fiecare perioadă de contribuție pe baza nivelului-țintă anual al fondului, care se stabilește prin raportare la nivelul-țintă al fondului menționat la articolul 69 alineatul (1) din Regulamentul (UE) nr. 806/2014 și în conformitate cu metodologia prevăzută în Regulamentul delegat (UE) nr. xxxx/2014. 2. Comitetul cooperează cu BCE și cu autoritățile naționale competente ale statelor membre participante pentru a stabili valoarea aplicabilă a depozitelor garantate ale tuturor instituțiilor autorizate în toate statele membre participante în scopul calculării nivelului-țintă al fondului. Comitetul revizuiește nivelul-țintă al fondului pe o bază anuală. Articolul 5 Comunicarea de către comitet 1. Comitetul comunică autorităților naționale de rezoluție pertinente deciziile sale privind stabilirea contribuțiilor anuale ale instituțiilor autorizate pe teritoriile lor respective. 2. După primirea comunicării prevăzute la alineatul (1), fiecare autoritate națională de rezoluție notifică fiecărei entități autorizate de pe teritoriul său decizia Comitetului de stabilire a contribuției anuale datorate de fiecare entitate. Articolul 6 Raportare Comitetul modifică formatul datelor și al prezentării destinat a fi utilizat de către instituții pentru a raporta informațiile necesare la calcularea contribuțiilor anuale, acolo unde este nevoie, pentru a spori gradul de comparabilitate al informațiilor raportate și eficacitatea prelucrării informațiilor primite. Articolul 7 Dispoziții tranzitorii 1. Prin derogare de la articolul 4 din prezentul regulament, în perioada inițială menționată la articolul 69 alineatul (1) din Regulamentul (UE) nr. 806/2014, contribuțiile anuale ale instituțiilor menționate la articolul 2 se calculează în conformitate cu următoarea metodologie adaptată: (a) în primul an al perioadei inițiale, aceste instituții contribuie cu 60 % din contribuțiile lor anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, și cu 40 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (b) în al doilea an al perioadei inițiale, aceste instituții contribuie cu 40 % din contribuțiile lor anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, și cu 60 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (c) în al treilea an al perioadei inițiale, aceste instituții contribuie cu 33,33 % din contribuțiile lor anuale calculate în conformitate cu articolul 103 din Directiva 2014/59 și cu articolul 4 din Regulamentul delegat (UE) nr. xxx/2014, și cu 66,67 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (d) în al patrulea an al perioadei inițiale, aceste instituții contribuie cu 27,67 % din contribuțiile lor anuale, calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, și cu 73,33 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (e) în al cincilea an al perioadei inițiale, aceste instituții contribuie cu 20 % din contribuțiile lor anuale, calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, și cu 80 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (f) în al șaselea an al perioadei inițiale, aceste instituții contribuie cu 13,33 % din contribuțiile lor anuale, calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, și cu 86,67 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (g) în al șaptelea an din cadrul perioadei inițiale, aceste instituții contribuie cu 6,67 % din contribuțiile lor anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, și cu 93,33 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament; (h) în al optulea an al perioadei inițiale, aceste instituții contribuie cu 100 % din contribuțiile lor anuale calculate în conformitate cu articolele 69 și 70 din Regulamentul (UE) nr. 806/2014 și articolul 4 din prezentul regulament. 2. Prin derogare de la articolul 13 alineatul (3) din Regulamentul delegat (UE) nr. xxx/2014, în cazul în care, în cursul perioadei inițiale menționate la articolul 69 alineatul (1) din Regulamentul (UE) nr. 806/2014, contribuțiile anuale ale unei instituții, menționate la alineatul (1), depășesc 100 % din contribuțiile anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014, Comitetul va permite, în afara unor circumstanțe excepționale, instituțiilor respective să recurgă la angajamentele de plată irevocabile menționate la articolul 70 alineatul (3) din Regulamentul (UE) nr. 806/2014 pentru a plăti partea care depășește 100 % din contribuțiile anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014. Comitetul repartizează în mod egal între toate instituțiile implicate, direct proporțional cu contribuțiile lor totale anuale, posibilitatea de a utiliza angajamente de plată irevocabile. La calcularea contribuțiilor anuale ale fiecărei instituții, Comitetul se asigură că, în orice an dat, suma acestor angajamente de plată irevocabile nu depășește 30 % din suma totală a contribuțiilor anuale calculate în conformitate cu articolul 4 din prezentul regulament și că fiecare instituție nu plătește mai mult de 50 % din totalul contribuției sale anuale în angajamente de plată irevocabile. 3. În sensul alineatelor (1) și (2), contribuțiile anuale calculate în conformitate cu articolul 103 din Directiva 2014/59/UE și cu articolul 4 din Regulamentul delegat (UE) nr. xxx/2014 se stabilesc pe baza unui nivel-țintă definit pe o perioadă de timp care corespunde perioadei inițiale menționate la articolul 69 alineatul (1) din Regulamentul (UE) nr. 806/2014. 4. Articolul 10 din Regulamentul delegat (UE) nr. xxx/2014 se aplică în continuare pentru instituțiile mici. 5. Pe durata perioadei inițiale menționate la articolul 69 alineatul (1) din Regulamentul (UE) nr. 806/2014, instituțiile ale căror pasive totale, mai puțin fondurile proprii și depozitele garantate, sunt superioare valorii de 300 000 000 EUR și ale căror active totale sunt inferioare sau egale cu 3 000 000 000 EUR, plătesc o sumă forfetară de 50 000 EUR pentru primii 300 000 000 EUR din totalul pasivelor, mai puțin fondurile proprii și depozitele garantate. Pentru totalul pasivelor, mai puțin fondurile proprii și depozitele garantate, care depășește 300 000 000 EUR, aceste instituții contribuie în conformitate cu articolele 4-9 din Regulamentul delegat (UE) nr. xxx/2014. Orice diminuare a cuantumului contribuțiilor ca urmare a aplicării prezentului alineat este suportată de către celelalte instituții care contribuie la compartimentul național în cauză. Articolul 8 Intrarea în vigoare Prezentul regulament intră în vigoare în ziua următoare datei publicării în Jurnalul Oficial al Uniunii Europene. Prezentul regulament se aplică fie începând cu 1 ianuarie 2016, fie începând cu data la care Regulamentul (UE) nr. 806/2014 devine aplicabil. Articolul 9 Destinatari Prezentul regulament este obligatoriu în toate elementele sale și se aplică direct în statele membre participante în sensul articolului 2 din Regulamentul (UE) nr. 1024/2013. Adoptat la Bruxelles, Pentru Consiliu Președintele [1] Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (JO L 287, 29.10.2013, p. 63). [2] Regulamentul delegat (UE) nr. xxx/2014 al Comisiei de completare a Directivei 2014/59/UE a Parlamentului European și a Consiliului în ceea ce privește contribuțiile ex ante la mecanismele de finanțare a rezoluției (JO...).